Verdagte vas oor OR Tambo-rooftogteArgieffoto ŉ Vyfde persoon is in hegtenis geneem in verband met slagoffers wat na bewering van OR Tambo Internasionale Lughawe agtervolg is. Brig. Vishnu Naidoo, woordvoerder van die polisie, het gesê sewe persone is aanvanklik op 13 Oktober in hegtenis geneem waarna drie ná ondervraging vrygelaat is. Vier van die verdagtes bly in aanhouding. Die vier verdagtes is Mandla Dlamini (23), Nqobile Moyo (35), Frank Mudau (35) en Martin Sibanda (37). Die verdagtes het Dinsdag in die Wynberg-streekshof verskyn om formeel aansoek te doen om borgtog. Hulle bly in aanhouding tot 1 November en wag vir regsverteenwoordiging. “Die vyfde verdagte, John Kabelane (32), het ook Dinsdag in die Wynberg-landdroshof verskyn. Hy bly in aanhouding tot 30 Oktober wanneer hy na verwagting sal aansoek doen om borgtog.” Die verdagtes staan onder andere tereg op aanklag van gewapende roof en die besit van vermoedelik gesteelde goedere.